12.1.2022
DA
Den Europæiske Unions Tidende
C 15/37 Onsdag den 19. maj 2021
34. minder om den grundlæggende og mangesidede rolle, som lærere spiller i undervisningen og med hensyn til at gøre den inkluderende, navnlig i den tidlige barndom, hvor der erhverves færdigheder, som vil sætte de studerende i stand til at gøre fremskridt gennem hele livet, f.eks.
med hensyn til personlige relationer, studiefærdigheder, empati og samarbejde; understreger derfor, at AI-teknologier ikke kan anvendes til skade for eller på bekostning af personlig uddannelse, da lærere ikke må erstattes af nogen AI- eller AI-relaterede teknologier;
35. understreger, at de læringsfordele, der opnås ved at anvende AI på uddannelsesområdet, ikke blot afhænger af selve den kunstige intelligens, men af, hvordan lærerne bruger AI i det digitale læringsmiljø til at opfylde elevernes, de studerendes og lærernes behov; påpeger derfor behovet for, at AI-programmører inddrager lærersamfund i udviklingen, udbredelsen og anvendelsen af AI-teknologier, hvor det er muligt, ved at skabe et sammenhængende miljø til at knytte forbindelser og samarbejde mellem AI-programmører, udviklere, virksomheder, skoler, lærere og andre offentlige og private interessenter med henblik på at skabe AI-teknologier, der er egnede til det virkelige uddannelsesmiljø, afspejler den enkelte lærendes alder og udviklingsberedskab og opfylder de højeste etiske standarder; gør opmærksom på, at uddannelsesin­ stitutionerne udelukkende bør bruge pålidelige, etiske, menneskecentrerede teknologier, som kan kontrolleres i alle stadier af deres livscyklus af de offentlige myndigheder og civilsamfundet; understreger fordelene ved gratis og open source-løsninger i denne henseende; opfordrer til, at skoler og andre uddannelsesinstitutioner skal støttes finansielt, logistisk såvel som med den nødvendige ekspertise med henblik på at introducere løsninger for fremtidens læring;
36. understreger endvidere, at det er nødvendigt løbende at uddanne lærere i digitalisering, så de kan tilpasse sig til forholdene i forbindelse med AI-baseret undervisning og tilegne sig den viden og de færdigheder, der er nødvendige for at anvende teknologier for AI på en pædagogisk og meningsfuld måde, således at de bliver i stand til fuldt ud at udnytte de muligheder, som AI giver, og til at forstå dets begrænsninger; opfordrer til, at digital læring i fremtiden skal være en del af alle læreruddannelser, og opfordrer til, at lærere og personer, der arbejder inden for uddannelse, skal have mulighed for at videre- og efteruddanne sig igennem hele livet på området for digital undervisning; opfordrer derfor til, at der udvikles AI-uddannelsesprogrammer for undervisere på alle områder og i hele Europa; fremhæver endvidere betydningen af at reformere undervisningsprogrammer for nye generationer af lærere, der giver dem mulighed for at tilpasse sig realiteterne inden for AI-drevet uddannelse, samt betydningen af at udarbejde og ajourføre håndbøger og retningslinjer om AI for lærere;
37. er bekymret over manglen på specifikke programmer inden for videregående uddannelse i AI og over manglen på offentlige midler til AI i alle medlemsstater; mener, at dette bringer Europas digitale ambitioner for fremtiden i fare;
38. er bekymret over det faktum, at kun få forskere i AI forfølger en akademisk karriere, eftersom tech-virksomhederne kan tilbyde en bedre løn og mindre bureaukrati omkring forskningen; mener, at en del af løsningen ville være at afsætte flere offentlige midler til forskning i AI på universiteterne;
39. understreger vigtigheden af at formidle generelle digitale færdigheder og kompetencer helt fra barndommen for at afhjælpe kvalifikationskløften og integrere bestemte befolkningsgrupper bedre på det digitale arbejdsmarked og i det digitale samfund; påpeger, at det i stigende grad er vigtigt, at der uddannes højt kvalificerede fagfolk med forskellig baggrund inden for AI, at der sikres gensidig anerkendelse af sådanne kvalifikationer i hele Unionen, og at den nuværende og den fremtidige arbejdsstyrke opkvalificeres, så den er klædt på til de fremtidige realiteter på arbejdsmarkedet; opfordrer derfor medlemsstaterne til at vurdere deres uddannelsestilbud og opgradere det med AI-relaterede færdigheder, hvor det er nødvendigt, og til at indføre specifikke studieordninger for AI-udviklere, samtidig med at AI også medtages i de traditionelle læseplaner; fremhæver behovet for at sikre gensidig anerkendelse af faglige kvalifikationer inden for AI-færdigheder i hele EU, da flere medlemsstater er i færd med at opgradere deres uddannelsestilbud med AI-relaterede færdigheder og etablere specifikke læseplaner for AI-udviklere; glæder sig over Kommissionens bestræbelser på at medtage digitale færdigheder som et af kvalifikationskravene for visse erhverv, der er harmoniseret på EU-plan i henhold til direktivet om erhvervsmæssige kvalifikationer (11); understreger behovet for, at disse er i overensstemmelse med vurderingslisten over etiske retningslinjer for pålidelig AI, og glæder sig over Kommissionens forslag om at omdanne denne liste til vejledende læseplaner for AI-udviklere; minder om, at der vedrørende AI gælder særlige erhvervsuddannelsesmæssige behov, og opfordrer til en samarbejdsorienteret tilgang i hele Europa med henblik på at styrke AI's potentiale inden for erhvervsuddannelse;
(11)
Europa-Parlamentets og Rådets direktiv 2005/36/EF af 7. september 2005 om anerkendelse af erhvervsmæssige kvalifikationer (EUT L 255 af 30.9.2005, s. 22).